text: басқұнша ауылы панфилов ауданындағы ауыл, ауылдық әкімшілік округінің орталығы. аудан орталығы жаркент қаласының солтүстік- шығысында 41 км жерде, қытаймен шекараға жапсарлас жатқан қорғас өзенінің оң жағалауында орналасқан. тұрғыны 1,8 мың адам (2002). ауыл жетісу (жоңғар) алатауының оңтүстігіндегі қоңыржай құрғақ агроклиматтық белдемде жатыр. жері қызылқоңыр топырақты. бұта аралас бетеге, көде, боз шөптері өседі. басқұншада бұрынғы "красный восток" ұжымшары негізінде шаруа қожалықтары құрылған. орта мектеп, клуб, дәрігерлік пункт, т.б. мекемелер бар. тұрғындары басқа елді мекендермен автомобиль жолы арқылы қатынасады.